Nuwe verwikkelinge in Clover-moordsaakTerence Tegg (Foto: Facebook) Nóg ’n verdagte is in hegtenis geneem in verband met die moord op Terence Tegg en die aanranding van JJ Cassanga tydens die Clover-stakings vroeër vanjaar in Johannesburg. Dit bring die aantal beskuldigdes in die saak op vier te staan. Twee van die beskuldiges is verlede maand borgtog geweier. Die derde se borgtogaansoek sou na verwagting Donderdag in die landdroshof in Tembisa aangehoor word. Dit gaan egter nie meer kan gebeur nie weens die jongste verwikkelinge in die saak, sê Ischke van Eeden, mediaskakelbeampte by die burgerregteorganisasie AfriForum. AfriForum se privaatvervolgingseenheid staan die polisie, Tegg se verloofde, Michelle Bebbington, en die Cassanga-familie by in hierdie saak. Die verdagtes word daarvan beskuldig dat hulle op 17 Februarie vir Tegg, ’n oud-Recce, en Cassanga by ŉ Clover-aanleg in Johannesburg met klippe bestook het. Tegg en Cassanga was veiligheidswagte wat deur Clover aangestel is om sy aanleg in Johannesburg te beskerm ten tyde van die betogings. Tegg is op die toneel dood verklaar terwyl Cassanga in die hospitaal opgeneem is. Hy is intussen uit die hospitaal ontslaan. Dit is nie in dié stadium duidelik wanneer die derde verdagte se borgtogaansoek nou aangehoor sal word nie.